Nulbasis-begroting kom vanjaar, sê Masondo | Netwerk24
Deur Francois Williams 04 Mei 2021 13:57
Die beginsels van 'n nulbasisbegroting sal vanjaar in die begrotingsproses ingestel word.
Só het dr. David Masondo, adjunkminister van finansies, Dinsdag gesê.
Dit is moeilik, want dit verg deeglike ontleding van verskeie programme en bestedings se kostedoeltreffendheid, maar dit is juis waarom dit nodig is, het Masondo gesê op 'n slypskool van die Nasionale Raad van Provinsies in die parlement.
'n Nulbasisbegroting is waar elke bestedingsitem van nuuts af gemeet en gemotiveer moet word, eerder as dat daar bloot op die vorige jaar se begroting voortgebou word.
Oor vrae van parlementslede oor die toepassing van die nulgebaseerde begrotingstelsel het Masondo gesê dit is die prerogatief van Tito Mboweni, minister van finansies, oor hoe vinnig en wyd dit ingestel sal word.
Hoewel daar nog nie spesifieke wetgewing ingestel is om 'n nulbasisbegroting af te dwing nie, sal wetgewing nuttig wees om dit te bevorder, glo Masondo.
Die parlement se staande komitee oor finansies was verlede jaar skepties oor die konsep, terwyl Mboweni herhaaldelik daarna verwys het.
In Februarie se begroting is egter gesê dit sal vir eers stelselmatig in werking gestel word, beginnende by die begroting vir die nasionale tesourie en die departement van openbare ondernemings vir die lopende boekjaar.
Oor die agteruitgang van plaaslike regerings se finansies het hy toegegee die probleem is politiek.
"As die politieke leierskap op plaaslike vlak nie uitgesorteer word nie, sal die finansiële probleme nooit opgelos word nie."
Deel van die probleme is volgens hom administratiewe vermoëns. Die aanstellings op senior vlak word deur burgemeesters en raadslede gedoen.
Masondo het verwys na die onlangse hofbeslissing dat die nasionale regering moet ingryp by die bestuur van die Lekwa-munisipaliteit in Standerton.
"Daar is 'n sterk korrelasie tussen sterk politieke leierskap en goeie ontwikkeling by 'n munisipaliteit. Waar daar swak leierskap is, is daar swakker ouditverslae."
Lekwa is die munisipaliteit waar die pluimveegroep Astral Foods die hof genader het om die regering te dwing om in te gryp omdat die munisipaliteit nie dienste kon lewer nie.